
			Amor faz a mim amar tal senhor

			que é mais fremosa de quantas sei,

			e faz-m’alegr’e faz-me trobador,

			cuidand’em bem sempr’; e mais vos direi:

			faz-me viver em alegrança,

			e faz-me toda via em bem cuidar.

			Pois mim amor nom quer leixar

			e dá-m-esforç’e asperança,

			mal venh’a quem se d’el esasperar (…)

			AIRAS NUNES

			

			O PRINCIPIO

			Inauguremos xuntos o ciclo da mazá,

			porque ao zugar dos zumes agochados

			acharemos o principio recóndito,

			o sentido primeiro:

			para que.

			

			Tal vez así invoquemos

			a simetría

			como unha arquitectura xerminal,

			contra o que nos depara

			a rede imprescindible de raíces:

			a urxencia de ser árbore.

			BERTA DÁVILA, Raíz de Fenda

		

	
		
			Un saúdo de presentación a xeito de nota introdutoria

			Oitocentos anos transcorreron entre a escrita dos dous textos poéticos que abren a porta a este paseo pola historia da literatura galega que axiña nos vai acompañar.

			Oito séculos ben cumpridos que, como calidoscopios, nos envolven en labirínticos tempos, espazos e contornos cromáticos de palabras e imaxes impresas nunha loita meduliana contra o esquecemento, insculpidos en delicados pergameos, inicialmente, para continuar a gravar a expresión literaria de noso en firmes seixos de memorábel papel estilografado, mecanografado ou tecleado en tinta dixital por amanuenses tecedores de sons e bordadoras de metáforas-liño, tascadas até tirar delas a elegante mestría da arte do Era unha vez…

			Os fíos da historia e as súas agullas tecedoras farán acto de presenza no escenario múltiple de representación dos mundos creativos de tantos escritores e escritoras que están a nos falar, en clave de presente atemporal, a través dunha suma plural de obras individuais, dunha secuencia interminábel de títulos de obras que foron capaces de se sobreporen á perda dos corpos humanos que as concibiron e permaneceren latentes, para axudaren a construír unha literatura nacional con visión aberta de ultramar oceánica, derrubadora de fronteiras minorizadoras.

			O prolífico escritor Manuel María definiu o poema a través dos seguintes versos:

			Un poema é un ser vivo que anda,

			respira, soña, chora, salouca,

			ama, berra, cintila e escurece,

			cala, aborrece a mentira,

			sente odio e ternura, desángrase,

			fala de intimidade a intimidade

			coas cousas e coa xente, suxere

			mundos posibeis e imposibeis,

			suda, cansa, sente sede e fame,

			adoece, agoniza.

			E nunca morre.

			Parafraseando o noso recoñecido poeta nacional, prolongamos, en clave metonímica, a afirmación de a literatura galega tamén se constituír nun ser vivo en constante evolución, que soubo andar sen deter a respiración ante os bos e os malos ventos de cada época; testemuñar aquilo do que o coñecemento da historia de noso nos permite orgullar e mais desterrar; amar e odiar á par do ser humano, por veces tamén inhumano, e dos seus mundos oníricos e tanxíbeis; dar forma á utopía; focalizar no seu berro as luces e as sombras e procurar camiños liberados, sen renunciar ao paso firme, en todos os medios de transporte posíbeis en cada contemporaneidade.

			Porque, da man dos escritores e escritoras, a literatura, como o poema, como o pobo que a nutriu e osixenou, nunca estivo disposta a claudicar e aceptar a derrota ordenada por quen se interpuxo no camiño nin asumir a supervivencia eterna das tebras.

			Ilustrativa é a síntese de Castelao recollida no ensaio Sempre en Galiza, publicado en Buenos Aires en 1944:

			O romance galego percorreu un ciclo literario compreto, de tan outo valor artístico que traspuxo as fronteiras do noso país, chegando a ser língoa lírica e cortesán de Castela.

			Un ciclo literario que, afirmamos hoxe, lonxe de ter chegado á súa meta derradeira, aínda está a andar o camiño nas novas voces literarias que día tras día imos coñecendo, un itinerario pouco firme, de trazado esvaradío e inestábel propiciado moitas veces por quen sementa a apoloxía da ignorancia, non exento de pedras, curvas perigosas e trazado con liñas continuas que dificultan a súa xusta e merecida visibilidade e normal difusión nesta sociedade galega á que inicialmente vai dirixida.

			Un ciclo literario en continuo crecemento expansivo tamén cara a fóra grazas ao valioso labor desenvolvido desde esoutra póla amiga-irmá, a tradución, que reescribe os nosos mundos literarios e esvae en franxas etéreas as fronteiras administrativas e políticas ás que as letras son alleas.

			Un ciclo literario en renovación e experimentación actualizadora, que non admite límites, renuncias nin desatende a oportunidade responsábel de lle dar maior vida e amplificación ao idioma propio que nos fai sentir e ser.

			Imposíbel rexistrar aquí, lectorado observador, nunha medida fiel e honrada coa realidade, a historia da literatura galega a través de todos os nomes e obras que hoxe apreixamos como un legado patrimonial. É por iso que, desde xa, a honestidade obriga a advertir que estas páxinas apenas poderán ser unha contribución para a irrenunciábel transmisión e coñecemento do feito literario galego, un compendio da evolución do relato da escrita literaria en lingua galega desde as orixes até a actualidade que favoreza o achegamento de toda aquela persoa interesada en se mergullar na ficción creativa de versos, narracións, diálogos e pensamentos.

			Porque só é posíbel valorar aquilo que se coñece e ben sabemos que aínda agora a un nutrido segmento de poboación galega non se lle permitiu ser alfabetizado na lingua propia do país nin educado nos seus valores culturais fundacionais nin moito menos instruído no decorrer da historia, do patrimonio arquitectónico, da literatura oral e impresa, da música etc.

			Nunha obra destas características e dimensións reducidas, elaborada a partir dunha materia prima vizosa e delongada nos séculos, deberemos renunciar á recolleita explícita da totalidade da creación literaria en todos os xéneros para non converter tampouco estas páxinas nun simplista relatorio enciclopédico de nomes e títulos de obras que pouco contribuiría, na nosa opinión, ao coñecemento global do corpus literario e a súa significación nos diferentes contextos etáreos en que este xurdiu e medrou.

			Anticipo, pois, lectorado cómplice, que as limitacións de espazo non permitirán que nos acompañen na singradura todos os autores e autoras, merecerentes de protagonismo principal nesta ágora das letras, que escribiron os capítulos desta historia, nin aos presentes que a están a construír, con idéntico merecemento, lles será concedido o espazo e a atención que lles corresponder.

			O noso principal obxectivo de facer visíbel o que para tantas persoas estivo sempre oculto, translúcido e relegado á incomprensión ou o que para ti está a ser obxecto de estudo agora estaría cumprido se, no fin da túa xenerosa lectura destas páxinas, a literatura galega forma parte da normalidade lectora do día a día como outra realidade contemporánea de expresión cultural integradora dun pobo vivo e comprometido, para que os escritores e as escritoras en lingua galega non se tornen en voces náufragas nunca máis.

			Para todas as persoas que, desde o galego como opción lingüística, construíron esta patria das letras en que recoñecérmonos e da que tanto nos compracemos, presentes e ausentes, a nosa máis sincera admiración e homenaxe.

		

	
		
			Palabras para recibir a luz do día

			
			I

			Cantarte hei, Galicia

			teus dulces cantares,

			que así mo pediron

			na beira do mare

			A primeira luzada que ilumina esta viaxe ao pasado literario de noso obriga a detérmonos nos séculos IX e X, no intre en que os diferentes pobos asimilados para o Imperio romano comezan a definiren cadanseu idioma propio, cada vez máis afastado do latín e no que, canda as voces cultas, semicultas e patrimoniais, aínda sobrevivirán restos léxicos das linguas de substrato, como as propias da cultura castrexa da lendaria raíña Lupa, pegadas que nomean aínda no galego moderno o berce, a boroa, o bico, o croio, a cervexa, a tona, o touciño, a seara ou a braña; identifican topónimos rematados en -obre (Barallobre, Cillobre, Canzobre) ou hidrónimos como Limia e Sar.

			Nesta altura vanse configurando as linguas romances ou neolatinas e o galego tamén nacerá como lingua do pobo para identificar un espazo territorial moi superior ao que hoxe comprenden os marcos da Galiza actual, estendendo os seus lindes pola marxe oriental e mais polo sur até o río Douro.

			A Gallaecia sometida ao poder romano cedeu o paso ao redor do ano 410 a unha nova entidade política denominada como Reino de Galiza, con capital en Braga, no que Hermerico, o primeiro rei suevo, asumirá as funcións que lle son propias. A antroponimia aínda hoxe sobrevivente –Allariz, Mondariz, Estramil, Guntimil, Gondomar, Taramundi, Suevos, Gondulfe– ou a antroponimia –Adela, Afonso, Álvaro, Elvira, Henrique– dá boa conta da amplitude do seu asentamento.

			Será Martiño de Dumio quen propiciará a relación entre Galiza e Bizancio nun contexto de gran vitalidade para o noso reino e legará unha abundante produción literaria redactada aínda en latín, idioma que se manterá varios séculos como lingua de comunicación eclesiástica, entre a que destaca o tratado De correctione rusticorum e as Formulae vitae honestae.

			Mais en 585 o reino galego dos suevos é destruído e anexionado á coroa visigoda de Toledo que, a partir do ano 711, caerá en mans de dominio musulmán, malia ficar esclarecido xa que non se produciu o tradicional relato reconquistador reiterado pola historia oficial, pois a expansión islámica detívose nos límites do reino galego que, na altura, se correspondían coa Gallaecia romana, norte de Portugal e mais a área asturleonesa. 

			Ese sería, pois, o novo Reino de Galiza, o reino dos cristiáns peninsulares que mantén a súa independencia a respecto de Córdoba e que manterá os seus alicerces en León, como cabeza civil, e Compostela, como referente relixioso espiritual.

			A Idade Media é unha época de grande esplendor e proxección internacional para o noso vello reino, ora do punto de vista económico ora social e literario, determinado pola hexemonía política de Galiza desde a época do arcebispo Xelmírez e o rei Afonso V até a de Afonso VI.

			Algunhas das razóns que brevemente o explican serían o feito de a nosa corte real, que goza de altas cotas de prestixio no territorio peninsular e fóra deste, se ter convertido no lugar en que se focaliza a vida social, económica e cultural, onde a vida relaxada que se vive en palacio permite a celebración de actos lúdico-festivos, e á vez culturais, nos que se fomenta o espírito poético creador.

			Neste ambiente de altura creativa, os trobadores gañan respecto e prestixio como autores dun fermosísimo corpus de cantigas, malia ser a sociedade maioritariamente analfabeta, pois a capacidade lectoescritora estaba restrinxida a reis, clérigos e nobreza, ao que cómpre engadirmos que a música goza, asemade, na Idade Media, de gran predicamento, polo que se converte no acompañamento ideal da escenificación das cantigas, compostas non tanto para seren lidas como para seren cantadas.

			Finalmente, a cidade multicultural galega por excelencia, Santiago de Compostela, é o centro neurálxico da Galiza medieval, cerna sociocultural debido á recepción continua de numerosísimas peregrinacións europeas, despois da descuberta do suposto sartego do Apóstolo Santiago, polo que actúa como destino de acollida na chegada de novos pobos con diferentes linguas e culturas.

			
			II

			Cantarte hei, Galicia,

			na lengua gallega,

			consolo dos males,

			alivio das penas.

			Para alén desta causalidade esóxena, será agora cando naza a firme conciencia da necesidade de trasladar á escrita os acontecementos da época para seren transmitidos como legado no futuro. É grazas a este espírito que hoxe podemos coñecer o modo de vida dos devanceiros, así como a evolución do noso vello reino ao longo dos séculos, recollido en boa medida nos cancioneiros, na letra e musicalidade das cantigas e mais nas ilustracións ou miniaturas que nos axudan a recrear tempos e contratempos doutrora.

			Acheguémonos, pois, a este herdo literario medieval para descifrar as claves da orixe literaria galega grafada nun novo idioma romance, nado para se identificaren os habitantes do noso reino fronte aos demais reinos peninsulares.

			Ai eu, coitada, como vivo en gram cuidado

			por meu amigo que ei alongado!

			Muito me tarda

			o meu amigo na Guarda!

			Ai eu, coitada, como vivo en gram desejo

			por meu amigo que tarda e nom vejo!

			Muito me tarda

			o meu amigo na Guarda!

			D. Sancho

			Entendemos por lírica medieval galego-portuguesa un conxunto de aproximadamente 1.680 cantigas profanas e 426 relixiosas, escritas nunha nova lingua desenvolvida, a partir do latín oral, denominada galego-portugués, pois na Idade Media existe unidade lingüística nas dúas marxes do río Miño, malia pequenas diferenzas.

			A lingua empregada polos autores das cantigas, do mesmo xeito que acontece coa lingua poética actual, non reproduce estritamente a lingua oral e espontánea, senón que responde a un modelo depurado, culto e selecto denominado polos especialistas koiné, isto é, unha modalidade de lingua elaborada para unha estética poética cuxa finalidade última será a de servir para o canto, o baile, a interpretación e o gozo colectivo, ben sexa na corte real ou nas prazas das vilas galegas. Palabra e música camiñan de mans dadas cara a un obxectivo final lúdico, festivo e de entretemento social.

			Un modelo poético cortesán, sustentado na política de mecenado por parte dos reis e a alta aristocracia fundamentalmente, e recibido por un público restrinxido, o que a cualifica como unha poesía minoritaria.

			O palacio real convertérase nun lugar de relaxación, propio dos tempos de paz, onde as persoas dedicaban o tempo libre a xogaren aos dados, ao xadrez, aos naipes; paseniñamente o lecer cede paso á conformación e valoración da figura do compositor lírico ou trobador profesional que fai coa súa creación poético-musical as delicias da corte.

			E de onde xorde esta tradición potencial lírica? Cal é a súa procedencia? Cales poden ser as razóns que expliquen a súa tan lograda e valorada implantación no reino galego? Como tería sido ese proceso?

			A historia é un herdo de preguntas e hipóteses, mais os textos adormentan respostas en forma de segredo nunca ben gardado para sempre.

			Aínda que se teñen barallado varias teses para explicar a orixe do noso vello lirismo, o máis probábel é que este deba ser entendido como resultado da confluencia da lírica provenzal e mais a lírica autóctona, popular e oral, anterior da que non temos noticia impresa.

			Tampouco non resulta doado precisar con exactitude a cronoloxía dun fenómeno tan complexo como é o trobadoresco, pois os libros das cantigas, os Cancioneiros, non nos son de axuda á hora de dataren as composicións que reproducen, xa que apenas nomean o autor de cada composición e a uniformidade lingüística prevalece, o que non facilita a descuberta dos autores a partir da fixación de trazos dun estilo propio.

			Con todo, adoita referirse un marco xeral cun punto de partida e outro de chegada.

			O motor de arranque dataríase por volta de finais do século XII, pois é difícil acreditar que unha escola poética se presente cun froito tan maduro e con tal grao de perfección como o que demostra a escola lírica medieval galego-portuguesa hoxe coñecida.

			A respecto do final deste período literario, a imprecisión volve presentarse máis unha vez, por iso semella máis doado pensarmos nun esmorecemento progresivo que combinará causas endóxenas e esóxenas.

			Sexa cal for esa data de principio e fin, o certo é que estamos perante un movemento lírico de carácter cortesán que tivo unha vitalidade de 150 anos aproximadamente –entre 1200 e 1350–, grazas ao inmenso labor compositor e interpretativo desenvolvido por máis de 150 trobadores –aínda que na actualidade algúns textos continúan a ser anónimos, polo que esta cifra podería variar–, capaces de elaboraren unha poética culta e respectada alén das nosas fronteiras.

			Moitos destes nomes coñecémolos grazas a seren recompilados nos Livros de linhagens ou Nobiliarios, mais pódese dicir que é moito máis o que descoñecemos a respecto da súa procedencia, cronoloxía e personalidade.

			
			III

			Mimosa, soave,

			sentida, queixosa;

			encanta si ríe,

			conmove si chora.

			O lirismo galego-portugués medieval podería ser clasificado de interclasista, xa que nel se integran nomes representativos de orixe e condición social diversa, desde reis a humildes xograres do pobo, sen esquecermos os representantes do clero, da aristocracia e da burguesía. Hexemonía literaria sen distingos que, sen dúbida, camiña da man dunha prestixiosa realidade e normalizada expresión monolingüe, en galego medieval, que atinxe tanto á lingua de reis canto á lingua do pobo e que xustifica que compositores procedentes doutras áreas lingüísticas escollesen de preferencia o galegoportugués e os parámetros da nosa escola medieval para trobar como Joán Airas, Pero Garcia Burgalés, Joán de León ou o propio Afonso X o Sabio, rei de Castela e creador da prosa castelá, que escolleu o idioma de noso como lingua de expresión poética asinando un bo número de cantigas profanas e relixiosas.

			Ben é certo que esta converxencia do punto de vista lingüístico xunto á convivencia transversal do punto de vista social non nega a centralidade da corte do rei quen, consecuentemente, se torna nun protector e auténtico mecenas dos trobadores aos que acolle e paga polo seu labor de compositores para amenizaren os seráns de palacio, especialmente nos períodos de paz entre guerras.

			A estratificación social dos compositores das cantigas permite, no entanto, clasificalos en trobadores, segreis e xograres.

			Mentres que os trobadores eran os grandes señores da nobreza, ou incluso reis, como o xa mencionado Afonso X o Sabio ou D. Dinís, que compuñan as súas propias cantigas, ao igual que os segreis, aínda que procedentes estes da pequena nobreza ou fidalguía, os xograres eran, en maior medida, os intérpretes desas cantigas.

			Algunhas miniaturas ilustran figuras de mulleres a danzaren e tocaren algún instrumento –castañetas ou pandeiro– como acompañamento do recitado do xograr que tanxe guitarra ou viola. Probabelmente adscritas á corte, tiñan como oficio o canto e o baile, polo que recibían unha soldada, de onde derivaría o seu nome de soldadeiras.

			De entre todas as soldadeiras sobresae un nome: María Pérez a Balteira, orixinaria das terras de Betanzos e protagonista de quince cantigas de escarnio e maldicir, onde os compositores a convertían en albo de sátiras e maldicires que nola presentan como muller de vida licenciosa, moi supersticiosa, afeccionada ao xogo, mais, sobre todo, moi popular na corte.

			
			IV

			Cal ela, ningunha

			tan dose que cante

			soidades amargas,

			sospiros amantes.

			A análise métrica deste completo corpus cancioneiril permite comprobar certa

